टाइम8, कक्राझार, जानुवारी 26: दिनै भारत हादोरनि गा 72थि सुबुंखान्थि सान। सुबुंखान्थि सानखौ हादोरजों लोगोसे राज्योनाङैनो दिनै फुंबिलियाव गाजा-गोमजायै फालिनायजों लोगोसे बिटिआरनि गाहाय सदर सहर कक्राझारावबो हादोरनि 72थि सुबुंखान्थि सानखौ मेहेरगोनांयै फालिनाय जादों। कक्राझार जिल्ला खुंथायनि बान्जायनायाव खुंफुंनाय हादोरनि गा 72थि सुबुंखान्थि सानाव फुंबिलियाव कक्राझार आर एन बि रडआव थानाय मुंख्लं खाम्पायाव बिबारजों मान बावो बिटिसिनि गाहाय खुंगिरि प्रमद बर’आ। बेनि उनाव कक्राझार गोजौसिन गेजेर थांखिबां फरायसालिनि लांदां गेलेग्रा फोथाराव खुंफुंनाय सुबुंखान्थि सानाव माहारियारि मोन्थाम गाबनि फिरफिलाखौ बिरहोयो प्रमद बर’ बिथाङा। फिरफिला बिरहोनाय हाबाफारियाव बाहागो लानानै बिटिसिनि गाहाय खुंगिरि प्रमद बर’आ गोदानै बिटिआरआव मोन 8 टाउन फोरखौ फोसावो।